Memorial Day - Dan sjećanja (27/5/02) - 2002-05-27
Predsjednik George Bush u Francuskoj posjetio groblje američkih vojnika poginulih tijekom invazije na Normandiju
Amerikanci se danas sjećaju svojih u ratovima poginulih vojnika. Ovaj blagdan, Memorial Day, Dan sjećanja, obilježava i početak sezone ljetnih godišnjih odmora. Ovogodišnji praznik ima dodatnu dimenziju jer se obilježava nakon rujanskih terorističkih napada i početka globalnog rata protiv terorizma kojeg predvode Sjedinjene Države. Ovdje u Washingtonu deseci tisuća ljudi došli su sinoć na prostor pred Capitol Hillom, na Mall, gdje su nazočili koncertu na otvorenom i programu u počast žrtava rujanskih teroritstičkih napada, te američkih vojnika koji su pali u dosadašnjem tijeku rata u Afganistanu, ali i vojnika palih u ranijim ratovima. Amerikanci će danas, s minutom šutnje, odati počast onima koji su se borili i dali svoj život u službi svoje domovine. Predsjednik Bush je danas posjetio groblje na sjeveru Francuske, na kojem počivaju tisuće američkih vojnika poginulih tijekom invazije na Normandiju, u lipnju 1944. godine. Ova vojna operacija u potpunosti je izmijenila tijek drugog svjetskog rata. Kako iz Francuske izvješćuje naša dopisnica Paula Wolfson, predsjednik Bush je izjavio da "Amerika nikada neće zaboraviti vojnike koji su dali svoj život u Normandiji te da će nastaviti braniti slobodu diljem svijeta." Grobovi devet tisuća američkih vojnika, poredani u nebrojenim redovima, okrenuti su prema zapadu, prema Americi. "Iz daljine, gledajući ove redove nadgrobnih obilježja, shvaćamo veličinu junaštva i žrtve ovih mladih ljudi" - rekao je u svom govoru George Bush. Predsjednik Bush je govorio o obiteljima poginulih i naciji koja "nikada neće zaboraviti one koji su dali za slobodu ono što je najvrijednije - od obala Normandije, do afganistanskih planina." "Ove žrtve spasile su mnoge druge od tiranije i žalosti" - rekao je američki predsjednik. Predsjednik Bush je govorio na platou koji se nadvija nad plažom Omaha, gdje su savezničke snage započele invaziju na Normandiju koja je dovela do oslobadjanja Francuske i poraza nacističke Njemačke. Govoreći na kiši, koja je pratila njegovo govor, predsjednik Bush je rekao da je cilj američke borbe bio i ostao pravedan.